Kilencszáz évet kaphatnak az ETA-vádlottak
Monstre per kezdődött hétfőn Madridban a Baszk Haza és Szabadság (ETA) szakadár szervezetet támogató hálózat tagjai ellen a Baltasar Garzón vizsgálóbíró által évek óta gyűjtött bizonyítékok alapján.
A vádlottak padján 56-an foglaltak helyet, s ez sajátosrekord a spanyol igazságszolgáltatás történetében. Az ETA terrorszervezet támogató háttérhálózata ellen Garzón, a legismertebb spanyol bíró 1998 óta folytat nyomozást, s a vád ismertetésével kezdődött per várhatóan hónapokig eltart majd, hiszen több mint háromszáz tanú meghallgatása van tervbe véve.

Az ügyész összesen több mint kilencszáz év - tíztől 51 évig terjedő - börtönbüntetés kiszabását kérte a több mint félszáz vádlottra különböző bűnök miatt, kezdve a bűnszövetkezetben elkövetett bűncselekményektől egészen az adócsalásokig és mérleghamisításokig.

Az ETA-háttérszervezetei között olyan csoportok szerepelnek, mint a KAS, az EKIN, a XAKI politikai- kulturális platformok, és az olyan baszk médiumok, mint az Egin vagy az Ardi Beltza. Az ügyészség és Garzón bíró szerint az ETA terrorszervezet folyamatosan ellenőrzése alatt tartotta ezeket a szervezeteket, amelyek terrorista célokat szolgáltak politikai, pénzügyi, közvetítő és nemzetközi apparátusként. Így tagjaiknak is felelniük kell az igazságszolgáltatás előtt, hiszen e szervezetek - a vád szerint - az ETA "gyomra, szíve és feje" voltak, lehetővé tették az elmúlt évtizedekben az ETA fennmaradását és a terrortevékenység folytatását.

Az ETA terrorcselekményeiben csaknem 850 ember vesztette életét 1968 óta, amikor a szervezet harcot indított a független baszk állam megteremtéséért.